Tá Ionad Oidhreachta Leitir Mealláin agus Gharumna suite i Leitir Mealláin i gceartlár na Gaeltachta i gCeantar na nOileán aoibhinn, álainn. Osclaíodh an tIonad Oidhreachta i mí Meithimh 2009 agus tá an-suim agus spéis ag muintir na háite agus ag cuairteoirí i gcéin is i gcóngar i mbailiúchán príobháideach John Bhaba Jeaic Ó Confhaola atá ar taispeáint ann. Tá éagsúlacht iontach sa bhailiúchán seo ó chartlann leathan ghrianghraf go leabharlann foilseacháin go seanuirlisí gabha, feirmeoireachta, siúineara agus cócaireachta. Is fiú go mór bualadh siar chomh fada linn chun an bailiúchán a fheiceáil duit féin.